tartuNLP/wikipedia-smugri-20251201 huggingface dataset:
Miruts Yifter

Miruts Yifter, myös Muruse Yefter (1. tammikuuta 1938 tai 15. toukokuuta 1944 Adigut, Etiopia – 22. joulukuuta 2016 Toronto, Kanada) oli etiopialainen kestävyysjuoksija ja olympiavoittaja.
Yifter työskenteli nuorena tehtaissa ja autonkuljettajana. Hänen kykynsä juoksijana huomattiin Etiopian ilmavoimissa.
Yifter valittiin Etiopian maajoukkueeseen vuoden 1968 olympialaisiin Méxicossä. Hän teki ensimmäisen olympiaedustuksensa kuitenkin vasta neljä vuotta myöhemmin Münchenin olympialaisissa 1972, missä hän saavutti pronssimitalin 10 000 metrillä. Hän myöhästyi 5 000 metrin finaalista eikä voinut kilpailla.
Yifter ei voinut osallistua vuoden Montrealin kesäolympialaisiin Afrikan maiden boikotin vuoksi. Neljä vuotta myöhemmin Moskovan olympiakisoissa hän voitti olympiakultaa 10 000 metrillä. Hän meni johtoon 300 metriä ennen maalia nopealla rytmin vaihdolla ja voitti muut kilpailijat kymmenellä metrillä. 5 000 metrin olympiakultaa Yifter voitti samanlaisella loppukirillä.
Yifterin kuolemasta ilmoittivat hänen perheensä ja Etiopian yleisurheiluliitto 23. joulukuuta 2016.
Clas Thunberg

Arnóld Clas Robert Thunberg (5. huhtikuuta 1893 Helsinki – 28. huhtikuuta 1973 Helsinki) oli suomalainen pikaluistelija ja olympiavoittaja. Yhdessä norjalaisen Ivar Ballangrudin kanssa hän hallitsi pikaluistelua 1920- ja 1930-luvuilla. Thunbergin uran huippukausi oli samoihin aikoihin Paavo Nurmen kanssa ja hän ylsi talvilajissa samaan kuin Nurmi kesällä. Tästä syystä Thunbergia on kutsuttu nimellä ”jääkenttien Nurmi”.
Thunberg on yksi kaikkien aikojen menestyneimmistä olympiaurheilijoista, sillä pikaluistelussa hän voitti kaksissa talviolympialaisissa yhteensä viisi kultamitalia. Seuraavan kerran samaan pystyi Eric Heiden vuonna 1980.
Urheilu-ura.
Thunberg voitti ensimmäisen matkavoittonsa SM-kisoissa 1915, joissa hän oli nopein 500 metrin matkalla ajalla 46,4. Seuraavana vuonna hän teki ensimmäisen Suomen-ennätyksensä. 1 500 metrillä syntynyt aika 2.26,7 rikkoi Väinö Wickströmin ja Arvo Tuomaisen nimissä olleen kotimaan ratojen Suomen-ennätyksen 0,6 sekunnilla. Julius Skutnabb rikkoi ennätyksen seuraavana vuonna. Vuonna 1920 Thunberg oli PM-kisoissa nopein 500 metrillä (aika 46,4) sekä 1 500 metrillä (2.37,6), mutta mestaruus meni ruotsalaiselle Eric Blomgrenille. Saman vuoden SM-kisoissa Thunberg oli niin ikään nopein 500 ja 1 500 metrillä, mikä riitti myös yleismestaruuteen. Matkavoitot tulivat ajoilla 48,1 ja 2.34,8.
Uran päättyminen.
Tammikuussa 1932 Thunberg oli jo voittanut Davosissa käydyissä EM-kisoissa 500, 1 500 ja 5 000 metriä, ja ollut 10 000 metrillä lopulta viides, voittaen yhteispisteillä Euroopan mestaruuden ylivoimaisesti. 
Suurelle yleisölle huippukunnossa ollut Thunberg ilmoitti olympiakisoista poisjäännin syyksi amerikkalaisten kilpailuissa käyttämän yhteislähdön. "”Minun olisi opeteltava kokonaan uusi urheilumuoto. Se ei ole enää luistelua. Se on juoksua.”" kommentoi hän Uudessa Suomessa 1. tammikuuta. 
Marraskuussa 2005 julkaistusta kirjasta "Viestinviejät. Tositarinoita talviolympiakisoista" käy Urheiluarkiston tutkijan Ossi Viidan kirjoittamasta osuudesta ilmi, että todellinen syy Thunbergin poisjääntiin oli kilpailukielto. Thunberg oli vaatinut Suomen luistinliitolta 3 500 markkaa valmennuskorvausten ja matkarahojen lisäksi perheensä toimeentuloa varten olympiakisojen ajaksi, mutta liitto ei ollut suostunut pyyntöön, vaan antoi saman vuoden huhtikuuhun kestäneen kilpailukiellon. Asian todellista laitaa ei tuolloin paljastettu yleisölle.
Jere Hård

 
Jere Hård (s. 7. joulukuuta 1978 Jyväskylä) on suomalainen entinen kilpauimari. Hän on kotoisin Jyväskylästä ja edusti seuratasolla Swimming Jyväskylää. Hård lopetti uintiuransa vuonna 2008.
Hårdin parhaat lajit ovat 50 ja 100 metrin perhos- ja vapaauintimatkat. Hård on euroopanmestari pitkän altaan 50 m perhosuinnissa Helsingistä vuodelta 2000 ja Berliinistä vuodelta 2002. Lisäksi hän on tehnyt useita Suomen ennätyksiä ja Euroopan ennätyksen 50 metrin perhosuinnissa.
Jere Hårdin äiti Seija vei lapsensa viisivuotiaana ensimmäistä kertaa uimakouluun ja jo kuusivuotiaana hän alkoi uida kilpaa. Nykyisen valmentajansa Marko Malvelan kanssa yhteistyö alkoi vuonna 1991 Hårdin ollessa 13-vuotias.
Hård valmistui vuonna 2006 pelastajaksi – hänen isänsä on ylipalomies ja isän kaksi veljeä, kaksi serkkua ja heidän isänsä ovat Jyväskylässä palomiehinä. Joulukuussa 2016 Hård valmistui suoritettuaan alipäällystö-kurssin Pelastusopistossa. Hård ilmoitti lopettavansa uintiuransa kesällä 2008. 
Jere Hårdin uintiurasta on kirjoitettu kirja "Erinomaista ainesta, 2007". Kirjan on kirjoittanut Hårdin henkilökohtainen valmentaja Marko Malvela. Kirja kertoo Hårdin uintiuran eri vaiheista valmentajan näkökulmasta.
Amorfinen aine

Amorfinen aine (kreikaksi kirjaimellisesti "epämuotoinen", "muodoton") on kiinteän aineen toinen esiintymismuoto kiteisen aineen lisäksi. Amorfinen aine on kiinteää ainetta, jonka atomijärjestys ei ole jaksollinen. Amorfisista aineista yksi tunnetuimmista on lasi. Muovit puolestaan sisältävät polymeerejä, jotka ovat osittain amorfisessa muodossa.
Aineen amorfinen muoto voidaan saada muodostumaan, kun ainetta jäähdytetään nopeasti sen ollessa nestemäisessä olomuodossa. Tällöin aineen rakenneosaset eivät ehdi järjestäytyä säännölliseen kiderakenteeseen. Amorfisella aineella ei ole tyypillisesti terävää sulamispistettä, jossa kiinteä aine muuttuisi nesteeksi, vaan aineen viskositeetti (tahmeus, juoksevuus) muuttuu lämpötilan funktiona. Amorfinen aine voidaan ajatella nesteeksi, jonka viskositeetti on hyvin suuri. Yleensä tiettyä lämpötilaa, lasisiirtymälämpötilaa ("Tg"), alemmissa lämpötiloissa amorfinen aine muuttuu hauraaksi.
Samalla aineella voi olla olemassa sekä kiteinen että amorfinen kiinteä olomuoto. Saman aineen kiteisellä ja amorfisella olomuodolla on toisistaan poikkeavia fysikaalisia ominaisuuksia.
Henri Leconte

Henri Leconte (s. 4. heinäkuuta 1963 Lillers) on ranskalainen tennispelaaja. 
Leconte tuli tennismaailman tietoisuuteen ensimmäistä kertaa erinomaisena junioripelaajana, joka voitti Ranskan avointen juniorien kaksinpelin vuonna 1981. Ammattilaisena Leconte otti ensimmäisen turnausvoittonsa nelinpelissä vuonna 1981 Bolognassa ja kaksinpelissä vuonna 1982 Tukholmassa. 
Leconte voitti maanmiehensä Yannick Noahin kanssa vuoden 1984 Ranskan avointen nelinpelin mestaruuden. He voittivat finaalissa Pavel Složilin ja Tomáš Šmídin viidessä erässä. He pelasivat parina myös vuoden 1985 Yhdysvaltain avointen finaalissa, mutta hävisivät yhdysvaltalaisille Ken Flachille ja Robert Segusolle. Leconte nousi nelinpelin maailmanlistalla korkeimmillaan sijalle kuusi, mikä tapahtui vuonna 1985. 
Vuonna 1986 Leconte selviytyi kahden Grand Slam -turnauksen, Ranskan avointen ja Wimbledonin semifinaaleihin. Hän hävisi Ranskan avointen semifinaalissa Mikael Pernforsille ja Wimbledonin semifinaalissa Boris Beckerille. Hän voitti vuoden aikana kaksi kaksinpeliturnausta, Hampurissa ja Genevessä, ja nousi vuoden aikana kaksinpelin maailmanlistalla sijalle neljä, mikä jäi hänen uransa parhaaksi sijoitukseksi. 
Vuonna 1988 hän pelasi Ranskan avointen kaksinpelin loppuottelussa voitettuaan matkalla finaaliin muun muassa Boris Beckerin neljännesvälierissä, Andrei Tšesnokovin puolivälierissä ja Jonas Svenssonin semifinaaleissa. Huolimatta kotiyleisön tuesta hän kuitenkin hävisi loppuottelun turnauksen kaksi kertaa aiemmin voittanutta Mats Wilanderia vastaan suoraan kolmessa erässä. 
Leconte pelasi ensimmäistä kertaa Davis Cupin loppuottelussa vuonna 1982, kun Ranska hävisi Yhdysvalloille 4–1. Vuonna 1991 Leconte pääsi pelaamaan toista kertaa Davis Cupin loppuottelussa, jossa Ranska kohtasi jälleen Yhdysvallat. Tällä kertaa Leconte voitti omassa kaksinpeliottelussaan Pete Samprasin suoraan kolmessa erässä ja voitti Guy Forgetin kanssa nelinpelissä Ken Flachin ja Robert Seguson neljässä erässä. Ranska voitti Davis Cupin 3–1. 
Leconte pelasi Ranskan Davis Cup -joukkueessa yhteensä kolmenatoista peräkkäisenä vuotena ja voitti turnauksen otteluistaan 41 ja hävisi 25. Hän pelasi myös Ranskan voittoisassa World Team Cup -joukkueessa vuonna 1986. 
Leconte selviytyi vuonna 1992 kolmatta kertaa urallaan Ranskan avointen semifinaaleihin, joissa hän hävisi Petr Kordalle suoraan kolmessa erässä. Hän voitti viimeisen huipputason turnauksensa kaksinpelissä vuonna 1993 Hallessa Saksassa ja nelinpelissä samana vuonna Indian Wellsissä Kaliforniassa. 
Leconte lopetti ammattilaisuransa vuonna 1996. Hän voitti yhteensä yhdeksän turnausta kaksinpelissä ja kymmenen nelinpelissä.
Tommy Lee Jones

Tommy Lee Jones (s. 15. syyskuuta 1946 San Saba, Texas, Yhdysvallat) on yhdysvaltalainen näyttelijä, ohjaaja, käsikirjoittaja ja tuottaja. Hänet tunnetaan muun muassa rooleistaan elokuvissa "Takaa-ajettu", josta hän voitti parhaan miessivuosan Oscar-palkinnon, "Takaa-ajajat", "Menetetty maa", "JFK – Avoin tapaus", "Men in Black – miehet mustissa" ja "Lincoln". 
Vuonna 2014 ensi-iltansa sai elokuva "The Homesman", jonka Jones on ohjannut, käsikirjoittanut, tuottanut ja jossa hän myös näyttelee pääosaa. Elokuva kilpaili Cannesin elokuvajuhlien pääpalkinnosta Kultaisesta palmusta.
Jones on opiskellut arvostetussa Harvardin yliopistossa, josta hän valmistui vuonna 1969 pääaineenaan englantilainen kirjallisuus; hän ei koskaan opiskellut näyttelemistä. Valmistuttuaan yliopistosta Jones aloitti näyttelemisen Broadwaylla vuonna 1969. Vuonna 1976 Jones siirtyi television puolelle ja sen jälkeen elokuviin.
Jones on ollut naimisissa Dawn Jonesin kanssa vuodesta 2001. Aikaisemmin Jones oli naimisissa Kimberlea Clougheyin kanssa vuosina 1981–1996, jonka kanssa hänellä on kaksi yhteistä lasta: Victoria Kafka (s. 1991) ja Austin Leonard (s. 1982). Jonesin ensimmäinen avioliitto oli Kate Lardnerin kanssa vuosina 1971–1978.
Veli Saarinen

Veli Selim Saarinen (16. syyskuuta 1902 Virolahti – 12. lokakuuta 1969 Helsinki) oli suomalainen kilpahiihtäjä, valmentaja ja olympiavoittaja. Hän oli ensimmäinen suomalainen maastohiihdon olympiakultamitalisti ja hän saavutti ensimmäisenä suomalaisena henkilökohtaisen maastohiihtokultamitalin kolmissa arvokisoissa.
Saarinen oli kotoisin Virolahden Martinsaaresta, joka jäi toisen maailmansodan jälkeisten alueluovutusten jälkeen Venäjän puolelle. Kilpauransa jälkeen Saarinen toimi ensin Saksan joukkueen päävalmentajana ja sitten Suomen hiihdon päävalmentajana 1937–1968 ja Hiihtoliiton toimitusjohtajana 1947–1968.
Helmikuussa 2017 Saarinen valittiin Hiihtomuseon pohjoismaisten hiihtolajien kunniagalleriaan.
Charles Darrow

Charles Darrow (10. elokuuta 1889 – 29. elokuuta 1967) patentoi "Monopoly"-lautapelin, ja häntä pidettiin virheellisesti pitkään sen keksijänä.
Darrow työskenteli kotilämmittimien myyjänä Pennsylvaniassa suuren laman (1929–1939) aikana. 
Menetettyään työnsä Darrow näki naapureitansa pelaamassa kotona tekemäänsä lautapeliä, jossa oli tarkoitus ostaa ja myydä omaisuutta. Tästä hän sai idean tehdä tällaisen pelin itsekin ensimmäisen poikansa ja vaimonsa avustuksella.
Darrowin perhe teki alkuperäiset pelilautansa pyöreille, joustaville palasille öljykankaasta jäykän, neliömäisen kartongin sijaan. Charles piirsi kiinteistöjen ääriviivat luonnostelukynillä ja hänen vaimonsa ja poikansa värittivät kiinteistöt sekä tekivät kortit. 
Charles Darrow myi Monopoli-peliänsä neljän Yhdysvaltain dollarin hintaan ja patentoi pelin kun kysyntä kasvoi, vuonna 1935. Patentoinnin jälkeen Darrow teki philadelphialaisen painoyrityksen kanssa sopimuksen pelilautojen sekä pelin laatikoiden painamisesta kartongille. 
Myöhemmin Parker Brothers -yhtiö hankki Darrowilta oikeudet pelin tuottamiseen laajemmassa mittakaavassa. 
Parker Brothersin osti myöhemmin, 1990-luvulla Hasbro-yritys. 
Vuonna 1973 San Franciscon yliopiston taloustieteiden professori Ralph Anspach patentoi Anti-Monopolin, Monopolia muistuttavan pelin. Parker Brothers haastoi hänet tästä oikeuteen. Kyseinen, kymmenen vuotta kestänyt lakijuttu meni aina korkeimpaan oikeuteen asti. Vetoomustuomioistuin huomasi, että Darrow oli kopioinut säännöt tarkasti (mukaan lukien jopa Marven Gardens -nimen kirjoitusvirheen) Charles Toddin tuottamasta pelistä. Juttu päättyi lopulta Anspachin voittoon. Nykyään pelin alkuperäisenä kehittäjänä pidetään vuonna 1904 "The Landlord's Game" -nimisen suuresti Monopolia muistuttavan pelin patentoinutta Elizabeth Magieta.
Hipparcos

Hipparcos ("High Precision Parallax Collecting Satellite") oli Euroopan avaruusjärjestön satelliitti, jonka tehtävänä oli mitata tähtien parallakseja ja ominaisliikettä. Hipparcos selvitti yli 2,5 miljoonan tähden etäisyyden ja tietojen pohjalta koottiin "Hipparcos"- ja "Tycho"-tähtiluettelot. Satelliitti sai nimensä antiikin kreikkalaisen tähtitieteilijä Hipparkhoksen mukaan.
Satelliitti.
Suunnitelma Hipparcoksen valmistamiseksi sai alkunsa vuonna 1980. Sen rakensi Matra-Marconi Space, joka on nykyisin osa EADS Astrium-yhtiötä. Satelliitti laukaistiin Ariane 4 -kantoraketin mukana 8. elokuuta 1989. Alkuperäisenä tarkoituksena oli saattaa satelliitti geostationaariselle radalle, mutta vika vauhdinottoraketissa johti satelliitin joutumiseen hyvin elliptiselle radalle 500–35 700 kilometrin korkeudelle. Huolimatta vastoinkäymisestä kyettiin useimmat tavoitteet toteuttamaan Hipparcoksen toiminta-aikana, joka päättyi 15. elokuuta 1993, kun yhteys satelliittiin katkaistiin.
Mittaustuloksia.
Hipparcoksen toimintaohjelma koostui kahdesta osasta: "Hipparcos"-kokeen aikana määritettiin 118 000 tähden rektaskensio, deklinaatio, parallaksi, ominaisliike ja säteisliike 2–4 millikaarisekunnin tarkkuudella. "Tycho"-kokeen aikana vielä 400 000 muun tähden väri-indeksi ja edellä mainitut astrometriset ominaisuudet mitattiin pienemmällä tarkkuudella. Lopullinen Tycho-luettelo käsittää yli miljoona tähteä. Luetteloiden pohjalta on luotu muun muassa "Millennium Star Atlas".
On epäilty, että Hipparcos-satelliitin mittaustuloksissa on noin yhden millikaarisekunnin systemaattinen virhe ainakin tietyissä osissa taivasta. Satelliitin määrittämä etäisyys Plejadien tähtijoukolle on noin kymmenen prosenttia vähemmän kuin Hubble-avaruusteleskoopin ja Palomarin observatorion saama tulos.
Unkarin pengő

Unkarin pengő oli Unkarin rahayksikkö, joka oli käytössä 21. tammikuuta 1927 – 31. heinäkuuta 1946, kunnes sen korvasi forintti voimakkaan hyperinflaation jälkeen. Yksi pengő oli sata "fillériä".
Historia.
Ensimmäisen maailmansodan jälkeen Itävalta-Unkarin kruunu kärsi voimakkaasta inflaatiosta. Unkarin sisällä otettiin käyttöön uusi rahayksikkö, 12 500 kruunun arvossa oleva pengő. 3 800 pengőn määriteltiin vastaavan kilogramman verran kultaa. Toisin kuten kruunun kanssa, kultaista pengőtä ei koskaan valmistettu.
Pengőn loppu.
Pengő menetti arvonsa toisen maailmansodan jälkeen ja kärsi kaikkien aikojen suurimman mitatun hyperinflaation. Pengő revalvoitiin. Tämä ei kuitenkaan lopettanut hyperinflaatiota, ja hinnat jatkoivat huimaa nousuaan, kun samalla nimitettiin uusia denominaatioita (seteleitä), nousten jopa tuhanteen triljoonaan (1021) pengőhön, joka painettiin, mutta ei otettu kiertoon. Suurin kierrossa ollut denominaatio oli 100 triljoonaa (1020) pengőtä (ks. kuva). 
Unkarin talouden pystyi lopulta vakiinnuttamaan vain uusi rahayksikkö: 1. elokuuta 1946 otettiin käyttöön forintti, joka vastasi 400 000 kvadriljoonaa (4 × 1029) pengőtä.
Sulamislämpö

Sulamislämpö (tunnus "Q") on aineen sulaessa vaadittava lämpömäärä. Sulamislämmön yksikkö on joule (J). Aineen sulaminen tapahtuu sulamispisteessä, jolloin aineen lämpötila ei muutu ennen kuin kaikki aine on sulanut. Kääntäen sulamislämpö kertoo, kuinka paljon energiaa vapautuu, kun tietty ainemäärä jähmettyy (jähmettymislämpö).
Sulamislämpö lasketaan kaavalla "Q=sm", missä "s" on aineen "ominaissulamislämpö" ja "m" aineen massa.
Sulamislämpö aineyksikköä kohti.
Ominaissulamislämpö (tunnus "s") on tietylle aineelle ominainen vakio, joka kertoo, kuinka paljon energiaa tarvitaan tai vapautuu, kun aineen olomuoto muuttuu kiinteästä nesteeksi tai päinvastoin. Ominaissulamislämpö ilmoitetaan aineen massayksikköä kohti, joten sen yksikkö on vastaavasti J/kg. Esimerkiksi jään ominaissulamislämpö nestemäiseksi vedeksi on noin 333 kJ/kg.
Vastaava suure ainemääräyksikköä kohti on moolinen sulamislämpö (yksikkö J/mol). Moolinen sulamislämpö saadaan ominaissulamislämmöstä kertomalla se aineen moolimassalla.
Myyrmanni

Myyrmanni on kauppakeskus Myyrmäessä Länsi-Vantaalla. Se sijaitsee Myyrmäen rautatieaseman vieressä. 
Myyrmannissa on yli 90 liikettä, joista suurin on K-Citymarket. Muita päävuokralaisia ovat muun muassa Prisma, Tokmanni, Clas Ohlson, Jysk, Lindex, Alko ja Burger King.
Historia.
1994–2002.
Myyrmanni avattiin 2. lokakuuta 1994. Se oli aikanaan Itäkeskuksen jälkeen Suomen toiseksi suurin kauppakeskus; myöhemmin sen kuitenkin ohittivat useat suhteellisen lähelle avatut uudemmat kauppakeskukset, kuten Jumbo ja Sello. Alusta alkaen Myyrmanniin avattiin muun muassa Anttila, K-Citymarket, Tarjoustalo ja kuuden ravintolan muodostama ravintolamaailma.
Ensimmäisenä vuonna Myyrmannissa kävi noin kuusi miljoonaa asiakasta. Aluksi kauppakeskuksen omisti Kiinteistö Megamyyri Oy, josta osa oli Sammon ja KOP:n omistuksessa sekä osa Keskon ja loput Ilmarisen omistuksessa. Citycon osti enemmistön Myyrmannista vuonna 1999.
Myyrmannin räjähdys.
Myyrmannissa tapahtui 11. lokakuuta 2002 useita ihmishenkiä vaatinut räjähdys. Kauppakeskuksessa olleen pelle-esityksen aikana räjähti kotitekoinen haulipommi, jonka valmistajaksi paljastui 19-vuotias vantaalainen kemiantekniikan opiskelija Petri Gerdt. Pommi surmasi seitsemän ihmistä, mukaan lukien pommittajan itsensä, ja haavoitti yli 160 paikallaolijaa. Pommi-iskun motiivi ei koskaan selvinnyt. 
Pommi-iskujen harvinaisuus Suomessa aiheutti Pohjoismaiden välistä huomiota, ja muun muassa Ruotsin pääministeri Göran Persson välitti osanottonsa räjähdyksessä kuolleiden omaisille ja loukkaantuneille. Myös Citycon ja Kiinteistö Oy Myyrmanni esittivät syvän osanottonsa onnettomuudessa menehtyneiden uhrien omaisille ja onnettomuudessa loukkaantuneille.
Pommiräjähdys aiheutti kauppakeskuksen keskusaulassa ja sen lähialueella runsaasti vahinkoa, mutta rakennuksen kantaviin rakenteisiin ei tullut oleellisia vaurioita. Cityconin ja Kiinteistö Oy Myyrmannin vakuutukset kattoivat räjähdyksestä aiheutuneet aineelliset vahingot ja sulkemisajan vuokranmenetykset.
2003–.
Vuonna 2005 Myyrmannissa kävi noin 7,1 miljoonaa asiakasta ja sen kokonaismyynti oli noin 158 miljoonaa euroa. Tammikuussa 2006 Citycon osti loput 26 prosenttia Myyrmannin osakkeista.
Myyrmannin Anttila lopetti toimintansa vuonna 2015. Maaliskuussa 2016 valmistui Myyrmannin laaja remontti. Uudistuksen myötä kauppakeskukseen tuli useita uusia ja uudistettuja liikkeitä. Tavarakaupan siirtyessä kasvavassa määrin nettiin, kauppakeskus laajensi esimerkiksi palvelu-, kahvila- ja ravintolatarjontaansa. Citymarket oli pitkään Myyrmannin ainoa ruokakauppa, kunnes vuonna 2017 kauppakeskuksessa avattiin S-market. Maaliskuussa 2020 kauppakeskuksessa avattiin Tokmanni. 
Vuoden 2022 aikana muiden muassa UFF, H&amp;M, Vero Moda ja Suomalainen Kirjakauppa sulkivat Myyrmannissa toimineet myymälänsä. Myyrmannissa avattiin Prisma ja Lidl syksyllä 2023.
WIMP

WIMPit (lyhenne sanoista "Weakly Interacting Massive Particle") ovat eräitä mahdollisia pimeän aineen rakenneosasia. Niitä ei ole vielä havaittu, mutta ne olisivat hyvin massiivisia hiukkasia, jotka vuorovaikuttaisivat muun maailmankaikkeuden kanssa vain gravitaation ja heikon vuorovaikutuksen kautta. WIMPien nimi on tarkoitushakuinen, sillä englanninkielinen sana "wimp" tarkoittaa nynnyä.
Kosmologiassa oletetaan, että maailmankaikkeuden keskitiheys on hyvin lähellä niin sanottua kriittistä tiheyttä, joka on rajana suljetulle ja avoimelle maailmankaikkeudelle eli rajatiheys sille, riittääkö maailmankaikkeuden massa romahduttamaan sen vielä kerran kokoon. Tunnettu baryoninen aine (protonit, neutronit) kattaa noin kuusi prosenttia tästä tiheydestä. Siksi osan aineesta on oltava meille näkymätöntä, pimeää ainetta.
Hiukkasfysiikan standardimalli ei tunne yhtään sopivaa WIMPiä, mutta supersymmetriset teoriat tuottavat hyvän kandidaatin WIMPiksi; superhiukkasen hajoamisessa pitää aina syntyä kevyempi superhiukkanen, joten keveimmän supersymmetrisen hiukkasen on oltava pysyvä.
Julia

Julia, Suomessa myös Juulia, on naisen etunimi. 
Julia on latinankielisen Julius-nimen sisarnimi. Julia oli monen roomalaisen "Julius"-patriisisuvun naispuolisen jäsenen nimi.
Julia-nimisiä pyhimyksiä on yli kymmenen. 
Suomessa nimi Julia on 1900-luvun alusta elokuuhun 2023 mennessä annettu 26 147 ja Juulia 7118 henkilölle. Nimi on ollut suosittu etenkin 1980- ja 1990-luvulla, ja siitä on käytössä myös useita muunnoksia, kuten "Juuli", "Juliet", "Juuliska" ja "Liia". 
Vuodesta 1973 lähtien Julian nimipäivä on ollut 12. huhtikuuta, samana päivänä kuin Juliuksenkin. Sitä ennen Julialla oli eri nimipäivä 16. helmikuuta. Vuonna 2025 lisättiin kalenteriin samalle päivälle myös muoto Juulia.
Lepomassa

Lepomassa kuvaa kappaleen massaenergiaa, silloin kun kappale on levossa. Toisin sanoen lepomassa on sama kuin massa. Lepomassan lisäksi suppeassa suhteellisuusteoriassa voidaan määritellä liikemassa eli hidas massa, joka riippuu kappaleen nopeudesta ja kuvaa sen hitautta. 
Termejä lepomassa ja liikemassa käytetään lähinnä yleistajuisessa kirjallisuudessa. Sen sijaan fysiikan tutkimuksessa ne eivät ole yleisesti käytössä. Lepomassa pysyy vakiona, vaikka kappale liikkuisi. Termi liikemassa sen sijaan sisältää kappaleen (lepo)massan ja liike-energian, eli se antaa virheellisesti ymmärtää, että kappaleen massa riippuisi liikkeestä. Suure massa kuitenkin tarkoittaa kappaleen liikkeestä riippumatonta ominaisuutta (eli lepomassaa). Siten termit liikemassa ja lepomassa ovat harhaanjohtavia ja tarpeettomia.
Sulo Nurmela

Sulo Nurmela (13. helmikuuta 1908 Miehikkälä – 13. elokuuta 1999 Hamina) oli suomalainen kilpahiihtäjä ja olympiavoittaja. Hän hiihti Suomen joukkueen avausosuuden Garmisch-Partenkirchenin talviolympialaisten 4 × 10 kilometrin viestihiihdossa.
Seuratasolla Nurmela edusti Miehikkälän Vilkasta ja Vehkalahden Veikkoja. Hänen näköispatsaansa paljastettiin Haminan Ruissalossa helmikuussa 2008.
Kaistanleveys

Kaistanleveydellä tarkoitetaan:
Digitaalisissa järjestelmissä kaistanleveydeys voi tarkoittaa suurinta tiedonsiirtonopeutta, jolla merkkejä voidaan tiettyä siirtotietä pitkin välittää lähettäjältä vastaanottajalle. Puhekielessä kaistanleveydellä kuvataan kanavan kapasiteettia, eli sitä nopeutta jolla bittejä välitetään järjestelmässä. 
Esimerkiksi 66 MHz digitaalinen dataväylä, jossa on 32 erillistä linjaa. Täsmällisesti lausuttuna järjestelmän kaistanleveys on 66 MHz, ja sen siirtokapasiteetti on 2,1 Gbit/s. Puhekielessä usein saatetaan kuulla sanottavan 2,1 Gbit/s kaistanleveys.
Debrecen

Debrecen [ˈdɛbrɛtsɛn] () on Unkarin toiseksi suurin kaupunki ja Hajdú-Biharin läänin pääkaupunki. Kaupungissa on 199 725 asukasta (vuonna 2022) ja sen pinta-ala on 461,65 neliökilometriä. Se sijaitsee maan itäosassa lähellä Romanian rajaa, ja on Itä-Unkarin tärkeimpiä keskuksia. Kaupungissa toimii Debrecenin yliopisto. Debrecenissä on lentokenttä ja sieltä on rautatieyhteys 230 kilometrin päässä sijaitsevaan Budapestiin. Romanian rajalle Debrecenistä on 35 kilometriä. Kaupunki on tunnettu myös ”kalvinistien Roomana”.
Debrecen mainitaan asiakirjoissa ensimmäisen kerran 1200-luvulla. Se oli pitkään "talonpoikaiskaupunki", jonka asukkaat harjoittivat maataloutta kaupunkia ympäröivillä pelloilla. Debreceniläiset harjoittivat myös kauppaa, mihin viitataan kaupungin unkarinkielisellä lempinimellä "Civis". Debrecen oli tärkeä solmukohta Transilvanian ja Alföldin tasankoalueen välillä. Trianonin rauhan jälkeen (1920) siitä tuli rajakaupunki, kun suuri osa sen talousalueesta jäi Romanian puolelle.
Debrecenin suomalainen ystävyyskaupunki on Jyväskylä.
Muuri

Muuri on muuraamalla aikaansaatu seinämä. Laajemmassa merkityksessä muurilla tarkoitetaan myös muita iskoksesta tai valamalla tehtyjä tekokivisiä pystysuoria rakenteita eli muun muassa savi- ja betonimuureja. 
Muureja voidaan käyttää puolustautumiseen, eristämiseen ja läpikulun estämiseen. Erityisesti historiallisen sotilasrakentamisen yhteydessä muurilla viitataan vihollisen etenemisen estäviin yhtenäisiin pystysuoriin puolustusrakennelmiin, joita rakennettiin muun muassa puusta.
Maarakennuksessa muurilla tarkoitetaan yleensä kivestä tai betonista tehtyjä, maanpainetta vastustavia rakenteita (tukimuurit, siltojen siipimuurit).
Muuraus

Muuraus on rakennustekniikka, jossa pienemmistä kappaleista, kuten kivistä, tiilistä tai harkoista saadaan limityksen ja (muuri)laastin avulla aikaan yhtenäinen muurimainen rakenne. Ennen muurausta laasti sekoitetaan esimerkiksi laastisekoittimella. Apuvälineenä muurauksen suoruuden tarkistamisessa voi käyttää vesivaakaa tai linjalankaa. Tiiliä on mahdollista muurata myös syrjälleen, jolloin muodostuu ohuempi seinä. Mikäli muurataan leivinuunia, täytyy kuumuudelle eniten altistuviin kohtiin käyttää niin sanottuja tulitiiliä, jotka kestävät paremmin kuumuutta.
Historia.
Muuratut tiili- ja kivirakenteet tulivat Ruotsiin 1100-luvun lopulla. Suomessa ensimmäiset tiilirakenteet on löydetty Räntämäeltä eli Koroisissa sijainneen piispankirkon kaivauksilta. Kirkko ajoittuu todenäköisesti 1200-luvun alkupuolelle. Laajemmin tiili muurausta on Suomessa alettu käyttämään 1300-luvun alussa kivikirkoissa ja linnoissa.
Kuivamuuri

Kuivamuuri eli ”kylmämuuri” on kivistä muodostettu rakenne, jossa luonnonkivet ladotaan muuriksi limittämällä ne toisiinsa ilman mitään sideainetta kuten laastia.
Laastin tai muun sideaineen avulla muurattu muuri on "laastimuuri".
Suomessa on säilynyt muutama kylmämuuritekniikalla tehty museosilta: Espoon kartanon Sågbron, Muntin, Tuovilan, Lapijoen ja Enonkosken kiviholvisillat sekä Harrströmin kivinen palkkisilta. Myös Sågbron viereinen museosiltakokoelmaan kuulumaton Qvarnbro on tehty kylmämuuritekniikalla.
Rakenne.
Kuivamuurissa kivet koskettavat toisiaan ja mitä suurempi kosketuspinta on, sitä lujempi rakenteesta muodostuu.
"Levysaumainen kuivamuuri" on rakenne, jossa kivien väliin vaakasaumoihin pannaan levyt, jotka tasaavat kuormitusta kivien välillä ja lisäävät rakenteen lujuutta. Saumalevyjen tulee olla materiaaliltaan pehmeämpää kuin kiven, materiaalina on käytetty muun muassa lyijyä. Kuivamuurin rakennetta voidaan lujittaa myös käyttämällä metallisia tappeja, vaarnoja tai hakoja sitomassa kiviä toisiinsa.
"Saumatussa kuivamuurissa" näkyviin jäävät saumat tiivistetään laastilla ulkonäön tai rakenteen pakkasenkestävyyden parantamiseksi, tällöin rakenteeseen joutuneen veden tulee päästä poistumaan muuta kautta. Kuivamuurit kapenevat ylöspäin.
Kiven pystysuoria pintoja kutsutaan nousupinnoiksi, vaakasuoria makuupinnoiksi ja ulospäinnäkyvää julkipinnaksi. Muurin suuntaisesti asetettu kivi on juoksukivi ja sitä kohtisuoraan sidekivi. Ainoastaan juoksukivistä ladottu kerros on juoksukerros ja sidekivikerros muodostaa sidekerroksen.
Historia.
Vanhinta rakennetta edustaa kyklooppimuuri, jossa käsittelemättömistä luonnonkivistä rakennettiin seinä kokonaan ilman sideainetta. Joskus saumojen saumausaineena saatettiin käyttää savea tai esimerkiksi sammalta. Mykeneläisellä ajalla suurista kivistä rakennettiin tiivistämällä kyklooppimuureja.
Kehittyneempää astetta edustivat harkkomuurit, jossa kiviharkot eli kvaaderit oli hakattu viideltä tai kaikilta sivuiltaan muotoon ja pysyivät omalla painollaan tai metallisten kiinnikkeiden avulla paikoillaan seinärakenteessa.
Käyttökohteet.
Kylmämuuritekniikalla on Suomessa rakennettu perinteisesti kiviaitoja, siltoja, viljamakasiineja ja myllyjen patorakenteita. Käyttökohteita ovat hautausmaiden ja vanhojen peltotilkkujen ympärillä kulkevat kiviaidat. Kivinavettojen ja sakastien perusmuurit on usein alun perin rakennettu kylmämuurina ja tiivistetty vasta myöhemmin. Tällainen muuri ladottiin usein erittäin paksuksi, koska kivi oli seinän ainoa eristekerros. Maataloudessa kiviaitaa saatettiin vielä korottaa rakentamalla sen päälle riukuaita.
Monitahokas

Monitahokas on kappale, jota rajoittaa monikulmioista koostuva yksinkertainen suljettu pinta. Monikulmiot ovat monitahokkaan tahkoja. Tahkojen leikkausviivoja kutsutaan särmiksi ja särmien leikkauspisteitä kärjiksi.
Monitahokas on konveksi (historiallisesti on käytetty myös termiä kupera), jos mitkä tahansa kaksi sen pinnan pistettä voidaan yhdistää janalla niin, että tämä jana ei käy monitahokkaan ulkopuolella. Muussa tapauksessa monitahokas on kovera.
Jos kaikki monitahokkaan tahkot ovat samanlaisia säännöllisiä monikulmioita monitahokas on säännöllinen. Tällaisia kappaleita on vain viisi erilaista: kuutio, säännöllinen tetraedri, oktaedri, dodekaedri ja ikosaedri. Muussa tapauksessa monitahokas on epäsäännöllinen. Niiden määrä ja muoto ovat rajoittamattomat.
Kaikille konvekseille monitahokkaille pätee Eulerin monitahokaslause: monitahokkaan tahkojen ja kärkien lukumäärien summa on särmien lukumäärä lisättynä kahdella. Itse asiassa lause pätee yleisemminkin. Konveksisuus ei ole tässä mitenkään oleellista, vaan se että monitahokkaassa ei saa olla reikiä kuten vaikkapa toruksessa. Tarkasti ottaen vaaditaan, että monitahokkaan pinnan genus on nolla.
Short Sunderland

Short S.25 Sunderland oli Short Brothersin Britannian kuninkaallisille ilmavoimille suunnittelema lentovene, joka perustui yhtiön suosittuun Short S.23 Empire -matkustajakoneeseen. Sunderlandin ensilento tapahtui 16. lokakuuta 1937. Se oli laajasti käytössä toisessa maailmansodassa etenkin Saksan laivaston sukellusveneiden jäljittämisessä. Natsi-Saksan Luftwaffe kutsui konetta nimellä "Lentävä Piikkisika".
Historia.
1930- luvun lentoveneeseen pohjautunut sotilasmalli oli kookas, ja se kattoi 2 kantta. Pitkän matkan käyttö edellytti erityisiä ominaisuuksia, joita Short Sunderland tarjosi. Näihin kuuluivat: makuuhytit, upseerimessi, työpaja, kapyysi eli keittiö sekä miehistötilat. Konetyyppi kykeni kuljettamaan pommeja sekä syvyyspommeja, joita saattoi olla 900 kg verran. Koneen lentosäde oli 4 000 kilometriä tavanomaisesti. Puolustusaseet kattoivat sekä 2x 12,7 mm että 12x 7,62 mm konekiväärit.
Kuuluisa pudotus.
Yksinäinen Australian kuninkaallisten ilmavoimien (RAAF) Sunderland Mark III lensi Biskajanlahdella sukellusveneiden etsintälentoa 2. kesäkuuta 1943, kun kahdeksan Junkers Ju 88 C -pommikonetta havaitsi sen. Sunderland onnistui pääsemään hyökkäyksestä huolimatta takaisin Englantiin. Saksalaisten koneista Luftwaffen tietojen mukaan vain kaksi pääsi takaisin tukikohtaan. Sunderlandin miehistönä oli yhdeksän australialaista ja kaksi englantilaista. Toinen tehtävä oli etsiä matkustajakonetta, joka oli noussut 1. kesäkuuta 1943 Gibraltarilta, ja joka myös oli ammuttu alas. Matkustajakoneen matkustajiin kuului elokuvanäyttelijä Leslie Howard. Erään legendan mukaan kyseiseen matkustajakoneeseen oli noussut myös Winston Churchillin näköinen mies, jonka saksalaiset olivat pyrkineen eliminoimaan.
Farnakes II

Farnakes II (, ; n. 97–47 eaa.) oli Pontoksen kuningas vuosina 63–47 eaa. Hän oli Mithridates VI:n poika. Kun Mithridates teki itsemurhan Pompeiuksen kukistettua hänet vuonna 63 eaa., Farnakes solmi rauhan Pompeiuksen kanssa ja tämä julisti hänet Rooman ystäväksi ja liittolaiseksi.
Kun sisällissota Pompeiuksen ja Julius Caesarin välillä alkoi, käytti Farnakes sitä hyväksi ja valtasi Kolkhiin ja Vähän-Armenian. Armenian kuningas pyysi Caesarin apulaista Domitius Calvinusta apuun, mutta Farnakes löi helposti roomalaiset. Seuraavaksi hän valtasi Amisoksen kaupungin, joka oli Rooman liittolainen. Hän myi sen asukkaat orjiksi ja antoi kuohia kaikki pojat. 
Lopulta Caesar palasi Egyptistä ja kukisti Farnakeen Zelan taistelussa nopeasti ja perusteellisesti. Caesar antoi valtaamansa Pontoksen Farnakeen veljelle kiitokseksi siitä, että tämä oli tuonut Caesarille apujoukkoja Egyptiin. Farnakes pääsi pakoon, mutta hänen entinen alaisensa Asandar salamurhasi hänet vuonna 47 eaa.
Halli (taajama)

Halli on kylä ja taajama entisen Kuoreveden kunnan alueella nykyisessä Jämsän kaupungissa. Vuoden 2023 lopussa taajamassa oli 889 asukasta. Taajama oli Kuoreveden kunnan hallinnollinen keskus.
Halli on Suomen ilmailutekniikan keskus. Pitkän ilmailuhistorian muistomerkkeinä kylän keskustassa on jalustalle nostettu Draken-hävittäjä ja Karhumäen lentäjäveljeksille nimetty toriaukio. Karhumäen veljesten jälkeen tunnetuin hallilainen lienee 1800-luvulla postiryöstön tehnyt Hallin Janne, josta on sävelletty myös ooppera.
Taajaman keskustan lähellä sijaitsevat Patrian lentokonetehdas, Hallinportin ilmailumuseo ja Ravintola Hallin Janne. Lentokonetehdas sai alkunsa Veljeksen Karhumäen toisen maailmansodan alussa perustamasta lentokonetehtaasta. Halliin siirrettiin myös Valtion lentokonetehtaan toimintoja sodan aikana. Hallin peruspalveluihin kuuluvat omatoimikirjasto, peruskoulu, paloasema, terveyskeskus, hammaslääkäri, palvelutalo ja ruokakauppa. Kylässä sijaitsee myös Taipaleen tavaratalo, Hallin Janne -baari, Seon kylmäasema ja parturi-kampaamoja.
”Halliwoodiksikin” kutsutulla kylän alueella sijainneeseen Ilmavoimien varuskuntaan kuuluivat:
Kaikkiaan Teknillisen koulun palveluksessa oli alkuvuodesta 2013 noin 120 henkilöä ja koko varuskunnassa työskenteli noin 150 henkilöä. Vuonna 2014 armeijan palveluksessa oli enää muutamia henkilöitä, jotka vastasivat sotilaslentokentän toiminnasta.
Seppo Jääskeläinen

Seppo Ilmari Jääskeläinen (24. toukokuuta 1939 Helsinki – 6. toukokuuta 2014 Pärnu, Viro) oli suomalainen kirjailija. Hän opiskeli koneteknikoksi Helsingin teknillisestä oppilaitoksesta ja työskenteli 40 vuotta metalliteollisuuden palveluksessa, pääosin Lahdessa. Lisäksi hän opiskeli avoimessa korkeakoulussa muun muassa kasvatustiedettä, sosiologiaa ja kirjallisuutta. Hän toimi muun muassa kirjallisuuden opetustehtävissä ja konsulttina. Jääskeläinen alkoi kirjoittaa vakavissaan 1980-luvulla. Hänet tunnetaan myös näytelmäkirjailijana. Esikoisteos oli 1989 valmistunut näytelmä "Valo on voittanut".
Jääskeläinen kuului Salpausselän kirjailijoihin vuodesta 1985 ja toimi puheenjohtajana vuosina 1988–1996. Kunniajäseneksi hänet valittiin 2004. Hän oli myös Suomen kirjailijayhdistysten neuvottelukunnan jäsen vuosina 1997–1999.
Tuotanto.
Romaanit.
Pakinakokoelmat
Lyhytproosakokoelmat
Daimler-Benz

Daimler-Benz AG oli saksalainen autonvalmistaja.
Daimler-Benz perustettiin 28. kesäkuuta 1926, kun kaksi saksalaista yhtiötä Benz &amp; Cie. ja Daimler Motoren Gesellschaft yhdistyivät. Yhtiöt olivat tehneet jo kahden vuoden ajan yhteistyötä, mutta yhteensulautumisen myötä uuden konsernin kaikki automerkit nimettiin Mercedes-Benzeiksi.
Vuonna 1998 Daimler-Benz yhdistyi yhdysvaltalaisen Chrysler Corporationin kanssa DaimlerChrysler AG:ksi. Fuusio kuitenkin purettiin Chryslerin myynnillä vuonna 2007, ja yhtiön nimi muutettiin Daimler AG:ksi.
Niuatoputapun kieli

Niuatoputapu on kuollut austronesialainen kieli. Sitä puhuttiin Niuatoputapun saarella, Tongassa. Kieli kuoli jo viimeistään 1800-luvulle tultaessa, jolloin Niuatoputapun asukkaat alkoivat käyttää pääasiassa tongan kieltä. Nykyään niuatoputapun kielestä tunnetaan enää joitakin sanoja. Suurin osa se, mitä kielestä tiedetään, on peräisin hollantilaisen merimiehen Iacob Le Mairen vuonna 1616 kokoamasta sanalistasta, joka kattoi vain 32 sanaa. Kielellä ei ollut kirjalllista muotoa.
Fonologia.
Vokaalit.
Kaikki vokaalit esiintyivät sekä pitkinä että lyhyinä.
Lähde:
Konsonantit.
Lähde:
Le Mairen sanalista.
Lähde:
Niuatoputapu

Niuatoputapu on saari Tongan saaristovaltiossa, Tyynellä valtamerellä. Saari sijaitsee 516 kilometriä Tongatapusta pohjoiseen.
Maantiede.
Niuatoputapu sijaitsee Tongan pohjoisosissa, lähellä Samoan rajaa. Saaren pinta-ala on noin 18 neliökilometriä. Niuatoputapun lähistöllä sijaitsee useita pienempiä saaria, kuten Tafahi.
Väestö.
Niuatoputapun asukasluku on noin 1 200. Ennen asukkaat puhuivat niuatoputapun kieltä, mutta se hävisi jo 1700-luvulla. Asukkaat käyttävät nykyään pääasiassa tongan kieltä. Suurin osa asukkaista asuu Hihifon, Vaipoan ja Falehaun kylissä. Saaren luoteisrannikolla sijaitseva Hihifo on 526 asukkaallaan (1996) Niuatoputapun suurin kylä.
Iguassun putoukset

Iguassun putoukset (, ) sijaitsevat Iguaçujoessa Argentiinan ja Brasilian rajalla. Vesi putoaa kapeaan pohjoiseen avautuvaan rotkoon. Vesiputouksen yläpuolella joki virtaa rotkon itäreunaa etelään ja kiertyy osittain rotkon pään ympäri sen länsipuolelle. Putouksia on siten rotkon itäpuolella, päässä ja länsipuolella. Niitä on 2,7 kilometrin matkalla yhteensä 275, ja niiden korkeus on 60–80 metriä. Ne ovat maailman kolmanneksi suurimmat putoukset. Putoukset ovat kahden kansallispuiston alueella, Iguazún kansallispuistossa Argentiinassa ja Iguaçun kansallispuistossa Brasiliassa. Iguazún kansallispuisto liitettiin Unescon maailmanperintöluetteloon vuonna 1984 ja Iguaçun kansallispuisto vuonna 1986. Putouksen nimi tulee guaranin kielen sanoista "i" eli ’vesi’ ja "guazú" eli ’iso’.
Suurin osa putouksista sijaitsee Argentiinan puolella, ja sieltä pääsee aivan putousten äärelle, muun muassa Garganta del Diablon reunalle. Brasilian puolelta taas avautuu kokonaisnäkymä putouksista.
Kilpalaulanta

Kilpalaulanta on kalevalaisessa runoudessa loitsuin käytävä kaksintaistelu tai ottelu. Osapuolet laulavat loitsuja toistensa turmioksi tai mittelevät tietoisuuttaan. Kuuluisin kilpalaulanta käytiin nuoren Joukahaisen ja vanhan Väinämöisen välillä maailman ollessa vielä nuori. Joukahaisen sanat osoittautuivat naisten ja lasten loruiksi, mutta Väinämöisen laulaessa syntyjä syviä, asioita ainoisia, järkkyi maa ja järvet kuohuivat. Väinämöisen mahti sorti Joukahaisen suohon.
Kilpalaulanta tarkoittaa myös kalevalaisen runonlaulannan kilpailua, jossa kaksi runonlaulajaa yrittävät voittaa toisensa runojen kestolla tai laadulla. Tällaisia kilpalaulantoja järjestetään edelleen.
Denigomodu

Denigomodu on yksi Naurun saarivaltion neljästätoista alueesta. Se sijaitsee saaren länsirannikolla. Alueen pinta-ala on 0,9 neliökilometriä ja asukkaita on 1804 ("2011"), joista suurin osa asuu fosfaattikaivoksen työntekijöiden asuntoloissa. 
Tärkeät rakennukset.
Denigomodussa on muun muassa sairaala. Lisäksi alueella sijaitsee Nauru Phosphate Corporationin asuntolakompleksi, jossa asuvat fosfaattikaivosten työntekijät. Asuntolan sijainnin vuoksi Denigomodu on kokonaisuutena laskettuna Naurun tiheiten asuttu alue.
Lähteet.
Boe (Nauru)

Boe on piirikunta Naurun valtiossa. Se on ainoa piirikunta, joka kuuluu Boe-vaalipiiriin.
Historia.
5. syyskuuta 2019 Boen piirikuntaan avattiin Pacific Light House Church.
Maantiede.
Boe sijaitsee saaren lounaisosassa. Se rajautuu Aiwon ja Yarenin piirikuntiin rannikon suuntaisesti sekä Buadaan sisämaassa.
Piirikunnan pinta-ala on noin 0,5 km² ja siellä asuu noin 950 ihmistä. Se on Naurun pienin ja tiheimmin asuttu piirikunta. Merenpinnan yläpuolinen korkeus on noin 5 metriä.
Koulutus.
Boe Infant School sijaitsee Boessa.
Lähteet.
Rumba

Rumba on alkujaan 1800-luvun puolivälissä Kuubassa muotoutunut musiikki- ja tanssimuoto, joka kehityi orjuudessa eläneiden afrikkalaisten rummutuksen ja espanjalaisten siirtomaa-asukkaiden melodioiden pohjalta. Sana 'rumba' tarkoittaa juhlimista. Rumba tarjosi itseilmaisun mahdollisuuden, kun muuten vapauksia ei ollut. Vaikka orjuus lakkautettiin vuoteen 1886 mennessä, rumban kehitys jatkui. Syntyi erilaisia tanssityylejä: ensisijaisesti miesten tanssima "columbia", sensuaalinen "yambú" ja Kuubassa suosituin muoto "guaguancó", jossa lantiota työnnetään esiin. 
Rumban asema ja hyväksyttävyys vaihteli vuosien saatossa. Vuonna 1925 presidentti Gerardo Machado kielsi julkisen "kehonvääntelyn" ja "afrikkalaistyyliset" rummut. Sittemmin Fidel Castron vallankumoushallitus näki rumban työväenluokan afrolatinalaisena luomuksena. Tuolloin rytmit olivat kulkeutuneet jo New Orleansin ja New Yorkin jazzpiireihin. 
Kuuban ulkopuolella rumbaksi kutsutaan nykyään latinalaisamerikkalaista, pareittain tanssittavaa seuratanssia tai latinalaistansseihin kuuluvaa kilpatanssia, joka muotoutui 1930-luvun paikkeilla. Pohjana oli kuubalainen son (ja danzón). Rumban tahtilaji on 4/4. Melodia on yksinkertainen mutta lyömäsoittimia käytetään monimutkaisesti ja polyrytmisesti. Tanssissa lantion rytminen liike yhdistyy peruskuviota noudattavaan askelkuvioon.
Baiti

Baitsi tai Baiti on yksi Naurun saarivaltion neljästätoista alueesta. Se sijaitsee saaren luoteisissa osissa. Baitsin pinta-ala on 1,2 neliökilometriä ja asukasluku 513 ("2011"). Baitsi kuuluu Ubeniden vaalipiiriin.
Lähteet.
Keskushermosto

Keskushermosto eli sentraalinen hermosto () on keskussäätelyjärjestelmä, joka ohjaa kaikkea kehon toimintaa. Se käsittelee tietoja ja pitää meidät yhteydessä ulkomaailmaan.
Keskushermostoon kuuluvat selkäydin ja aivot. Aivorunko osana aivoja on yhdistämässä selkäydintä ja aivoja. Aivot toimivat toimintojen ylikoordinaattorina, ne säätelevät vireystilaa, unirytmiä, ajattelua, havainnointia, sekä motorisia toimintoja.
Selkäydin ohjaa aivojen käskyjä eteenpäin, ja sen poikkileikkaus muistuttaa perhosen siipiä, joiden etu ja takakärjissä sijaitsevat ns. pylväät. Selkäytimen etupylväässä on motoristen, eli liikettä tuottavien neuronien soomat, eli osat, joissa tuma sijaitsee. Takapylväs on muodostunut sensoristen, eli aistimuksia välittävien neuronien aksoneista, joiden soomat sijaitsevat takapylvään ulkopuolella spinaaligangliossa.
Keskushermoston lisäksi hermostoon kuuluu ääreishermosto, joka tuo keskushermostoon informaatiota.
Anetan

Anetan on yksi Naurun saarivaltion neljästätoista alueesta. Se sijaitsee saaren pohjoisrannikolla. Alueen pinta-ala on noin yksi neliökilometri ja asukasluku 928 (2020) Anetanin naapurialueet ovat Anabar ja Ewa.
Merkittävät rakennukset.
Anetaninen alueella sijaitsee Naurun ainoa sääasema. Alueella on myös presidentin virka-asunto.
Lähteet.
Meneng

Meneng eli Menen on yksi Naurun saarivaltion neljästätoista alueesta. Se muodostaa myös oman vaalipiirinsä. Meneng sijaitsee saaren kaakkoisosissa. Sen pinta-ala on 3,1 neliökilometriä ja asukasluku 1380 ("2011").
Tärkeät rakennukset.
Menengin alueella sijaitsevat molemmat maan kaksi hotellia:
Ijuw

Ijuw on yksi Naurun saarivaltion neljästätoista alueesta. Se sijaitsee saaren koillisrannikolla. Ijuwin pinta-ala on 1,1 neliökilometriä ja asukasluku 178 ("2011"). Ijuw on asukasluvultaan Naurun pienin alue. Sen naapurialueet ovat Anabar ja Anibare. Ijuw on osa Anabarin vaalipiiriä. Naurun itäisin kohta sijaitsee Ijuwissa.
Lähteet.
Uaboe

Uaboe (joskus myös Waboe) on yksi Naurun saarivaltion neljästätoista alueesta. Se sijaitsee saaren luoteisrannikolla ja on osa Ubeniden vaalipiiriä. Uaboen pinta-ala on 0,8 neliökilometriä ja asukasluku on 318 ("2011").
Lähteet.
Sabaragamuwa

Sabaragamuwa (, ) on yksi Sri Lankan yhdeksästä provinssista. Maakunta koostuu kahdesta piirikunnasta: Ratnapura ja Kegalle.
Maakunnan pääkaupunki on Ratnapura. Muihin suuriin kaupunkeihin kuuluu muun muassa Kegalle. Ratnapuran kaupungissa sijaitsee muun muassa Sabaragamuwan yliopisto.
Vuoden 2012 väestönlaskennan mukaan provinssin väkiluku oli 1 928 655.
Muoti

Muoti tarkoittaa jonakin ajankohtana vallitsevaa ja suosiossa olevaa tyyliä tai makusuuntaa, yleistä tapaa. Erotukseksi paikallisten elinolojen sanelemasta kansanpuvusta vaatemuodilla tarkoitetaan vaatetustyyliä, joka edustaa verrattain lyhytaikaista tyylisuuntausta.
Muodissa tapahtuu kiertoja, kun ihmiset arvostavat vähemmän tai kyllästyvät aiemmin suosittuihin asioihin ja omaksuvat tilalle jotakin uutta. Elämänaloista muodin vaikutus tiedostetaan selvimmin pukeutumisessa, ja usein muodista puhuttaessa tarkoitetaankin nimenomaan muotivaatteita. Muoti saattaa ilmetä jopa kiinnostuksena tietynlaisiin uskonnollisiin liikkeisiin tai tieteellisiin teorioihin. Kaupallisesti muotia voidaan hyödyntää saamalla ihmiset ostamaan ja hankkimaan uusia asioita.
Uusi muoti syntyy kun tarpeeksi moni ihminen alkaa matkia toista jossain tietyssä asiassa. Yhteisöllinen paine ja monet viestimet painostavat ihmisiä pysymään muodin mukana, joka osallaan nostaa ihmisten tahtoa seurata valtavirtaa. Myös esikuvina pidetyt julkisuuden henkilöt voivat luoda muoteja. Muotilehdet kertovat myös muodista ja trendeistä.
Historiaa.
Muodikkaisiin vaatteisiin pukeutuminen oli pitkään lähinnä varakkaimpien ihmisten harrastus. Tämä alkoi muuttua etenkin toisen maailmansodan jälkeen. Kaupoissa myytävät sarjatuotetut valmisvaatteet alkoivat tällöin syrjäyttää ompelimoista tilatut vaatteet, koska ne olivat edullisempia.
Uzi

Uzi on toimintamekanismiltaan massasulkuinen, avoimelta lukolta auki kerta- ja sarjatulta ampuva konepistooli. Asetta on alkujaan valmistanut israelilainen Israel Military Industries (IMI), nykyisin Israel Weapon Industries (IWI), ja myöhemmin ainakin belgialainen FN Herstal (FN), valmistuslisenssittä kiinalainen Norinco ja kroatialainen RH-ALAN. 
Uziel Gal suunnitteli Uzin pian Israelin valtion vuonna 1948 tapahtuneen itsenäistymisen jälkeen. Uzi hyväksyttiin Israelin puolustusvoimien käyttöön vuonna 1951, ja ensimmäisen kerran se oli taistelukäytössä vuonna 1956. Gal ei halunnut, että ase nimettäisiin hänen mukaansa, mutta hänen toivettaan ei kuitenkaan huomioitu.
Uzin runko on prässätty teräslevystä, ja aseessa on suhteellisen vähän osia.
Aseesta tehdään myös versioita .22 LR, .44 AE ja .45 ACP kaliipereissa. Uzin kaikista malleista on myös valmistettu siviilimyyntiin tarkoitettuja kertatulta ampuvia versioita sekä Israelissa ja Yhdysvalloissa että valmistuslisenssittä Kiinassa.
Uzia on myyty tähän päivään mennessä yhteensä kahden miljardin Yhdysvaltain dollarin edestä, ja sitä käyttävät tai ovat käyttäneet 90 maan sotilas- tai poliisivoimat.
Tekniset tiedot.
Uzi / Mini Uzi / Micro Uzi
Uzbekin kieli

Uzbekki on Uzbekistanissa ja sen lähialueilla asuvien uzbekkien puhuma turkkilainen kieli. Se on Uzbekistanin tasavallan virallinen kieli.
Levinneisyys ja puhujamäärä.
Neuvostoliiton vuoden 1989 väestönlaskennan mukaan maassa oli 16,7 miljoonaa uzbekkia. Heistä 14,1 miljoonaa asui Uzbekistanissa, 1,2 miljoonaa Tadžikistanissa, 550 000 Kirgisiassa, 332 000 Kazakstanissa, 317 000 Turkmenistanissa ja 127 000 Venäjällä. Afganistanissa uzbekkeja on noin 1,2 miljoonaa ja Kiinan Sinkiangin alueella noin 15 000. Kaikkiaan uzbekkeja arvioidaan olevan noin 19 miljoonaa henkeä.
Huomattava osa uzbekeista puhuu myös venäjää ja tadžikkia.
Historia ja murteet.
Uzbekki, tai pikemminkin sen kirjakieli, kuuluu turkkilaisten kielten kaakkoiseen eli karlukkilaiseen ryhmään. Sen lähin sukukieli on uiguuri. 1400-luvulla muotoutunut uzbekin puhekieli perustuu muinaisuiguurilaisiin, tirgešiläisiin ja karlukkilaisiin murteisiin, joihin on sulautunut kiptšakkilaisia ja oguusilaisia aineksia. Kielen kehitykseen ovat vaikuttaneet myös tadžikki ja Horezmin iranilaismurteet.
Uzbekin murteiden erikoisuutena on se, että ne kuuluvat turkkilaisten kielten eri ryhmiin. Kirjakielen pohjana on varsinkin Taškentin ja Ferganan seuduilla puhuttu karlukkimurre. Kiptšakkimurretta puhutaan Uzbekistanin lisäksi Kazakstanissa, Turkmenistanissa, Tadžikistanissa ja Kirgisiassa. Oguusimurteen puhujat asuvat Horezmin ja Buharan alueilla, Karakalpakiassa ja Kazakstanissa. Jälkimmäisille kahdelle murteelle on ominaista vokaalien [ä], [ı], [ö] ja [ü] ja niihin liittyvän vokaaliharmonian säilyminen.
Kirjakieli.
Uzbekeilla on vanha ja rikas kirjallinen perinne. Nykyisen kirjakielen edeltäjiä ovat karahanid-uiguuri, horezminturkki ja tšagatai, jota kutsutaan myös muinaisuzbekiksi. Sen perustanlaskija oli runoilija Alisher Navoiy (1441–1501).
Kirjakieli perustui vanhastaan arabialaiseen kirjaimistoon, jota uudistettiin 1920-luvun alussa. Vuonna 1930 siirryttiin Neuvostoliiton turkkilaisten kansojen yhteiseen latinalaiseen kirjaimistoon (ns. uusi kirjaimisto) ja vuonna 1939 kyrilliseen aakkostoon, jota oli täydennetty lisämerkeillä ў, қ, ғ ja ҳ. Vuodesta 1992 lähtien on vähitellen siirrytty jälleen latinalaiseen kirjaimistoon.
Seuraavassa taulukossa esitetään vierekkäin kyrillinen ja latinalainen aakkosto sekä kirjainten vastineet kansainvälisessä foneettisessa aakkostossa (IPA).
Neuvostoaikana venäjää käytettiin laajasti Uzbekistanin hallinto- ja sivistyskielenä. Uzbekki sai virallisen kielen aseman vuonna 1989. Nykyään se on pääkieli kaikilla yhteiskuntaelämän aloilla, mahdollisesti korkeakouluopetusta lukuun ottamatta. Venäjää, tadžikkia, kazakkia, turkmeenia ja maan muita vähemmistökieliä käytetään kouluopetuksessa ja muussa kulttuuritoiminnassa.